**Cât de liberă-mi ești, cât de liber îți sunt**

*Bogdan Boitan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cât de liberă-mi ești, cât de liber îți sunt!

Vrei să bem amândoi acel dulce venin,

Să zburăm peste mări spre Eden, la apus?

ÎMI MIROASE a Evă și a floare de crin,

Te iubesc ca și ieri, deși știi, ți-am mai spus.

O să-mi pun o cafea iar apoi încă trei,

Să m-adun într-un zaț, să citesc în destin,

NU M-AUZI când vorbesc cu luceferii mei,

Ce mi-au spus, sub aripi, tot mai strâns să te țin?

Am sub masă un zar și trei cărți de tarot,

Și-am să tai la noroc, o fărâmă de rai,

NU MĂ VEZI de sub mâneca lungă cum scot,

Cele ce n-ai gândit c-ai să poți să le ai?

Vrei să-mi bei setea mea ce mocnește-n tăciuni?

Te aștept într-o joi sub mesteceni în rut,

NU MĂ GUȘTI să te-mbeți dintr-atâtea minuni,

Să înveți cum să mori într-un singur sărut?

Am aprins între noi foc hrănit cu mister,

Ca să pot străluci-n ochii tăi orișicând,

NU MĂ SIMȚI peste tot, în abis, în eter,

Cum mă mistui pe cer ca o pasăre-n vânt?

Cât de liberă-mi ești, cât de liber îți sunt!

@BFB